།དབང་པོ་རྣོ་བ་ནི་དབང་པོ་གསལ་ཞིང་མྱུར་བས་ཚེ་འདི་ཉིད་ལ་སངས་རྒྱས་ཐོབ་པ་ཡིན་ཏེ། གསང་འདུས་ལས། འདིས་ནི་དེ་བཞིན་གཤེགས་པའི་སྐུ། །ཆོས་འཛིན་མཆོག་གི་གསུང་དང་ནི། །རྡོ་རྗེ་འཛིན་པའི་ཐུགས་དག་ཀྱང་། །ཚེ་འདི་ཉིད་ལ་སྟེར་བར་བྱེད། །ཅེས་སོ། །འོ་ན་གསང་ཆེན་ཐབས་ལ་མཁས་པའི་མདོ་ལས། མི་སྐྱེ་བའི་ཆོས་ལ་བཟོད་པ་ཐོབ་པའི་བྱང་ཆུབ་སེམས་དཔའ་འདོད་ན། ཞག་བདུན་ན་བླ་ན་མེད་པའི་བྱང་ཆུབ་ཐོབ་བོ་ཞེས་བཤད་པས་གསང་སྔགས་དང་ཁྱད་མེད་དོ་ཞེ་ན། ཁྱད་པར་ཆེ་སྟེ། མདོ་ལས་གསུངས་པ་ནི་ཕྱིར་མི་ལྡོག་པའི་ས་ཐོབ་པ་ལ་དགོངས་ཤིང་། གསང་སྔགས་ནས་བཤད་པ་ནི་ཐ་མལ་པས་བསྒྲུབས་ཀྱང་འགྲུབ་པའི་ཕྱིར་རོ། །དེ་སྐད་དུ་ཡང་སེམས་ཅན་མཚམས་མེད་ལྔ་ལ་སོགས། །སྡིག་པ་ཆེན་པོ་བྱེད་པས་ཀྱང་། རྡོ་རྗེ་ཐེག་པའི་རྒྱ་མཚོ་སྟེ། །ཐེག་མཆོག་འདི་ལ་འགྲུབ་པར་འགྱུར། །ཞེས་སོ། །དེའང་དབང་པོ་རྣོན་པོ་དེས་མངོན་བྱང་ལྔས་བྱང་ཆུབ་ཐོབ་པ་སྟེ། རྡོ་རྗེ་རྩེ་མོ་ལས། རྡོ་རྗེ་སེམས་དཔའ་དབང་བསྐུར་བས། །ངོ་བོ་ཉིད་ཀྱི་སྐུ་རུ་འགྱུར། །རྡོ་རྗེ་རིན་ཆེན་དབང་བསྐུར་བས། །དེ་བཞིན་མཚན་དང་དཔེ་བྱད་དོ། །རྡོ་རྗེ་ཆོས་སྐུ་དབང་བསྐུར་བས། །རྣམ་པར་སྨིན་པའི་སྐུ་རུ་འདོད། །རྡོ་རྗེ་ལས་སུ་དབང་བསྐུར་བས། །སྤྲུལ་པ་ཡི་ནི་སྐུ་རུ་འདོད། །དེ་ནས་མིང་གི་དབང་བསྐུར་བས། །ཐུབ་སྟེ་རྣམ་པར་སྣང་མཛད་འགྱུར། །ཞེས་སོ། །ཁྱད་པར་དེ་རྣམས་ཀྱིས་ཁྱད་པར་དུ་འཕགས་པའི་གསང་སྔགས་འདི་ལ་རྡོ་རྗེ་ཐེག་པ་ཞེས་བྱ་སྟེ། རྡོ་རྗེ་ས་འོག་གི་རྒྱུད་ལས། རྒྱུ་ལ་མོས་པ་རྒྱུ་ཆོས་ཀྱི། །འཁོར་ལོ་རབ་ཏུ་བསྐོར་བྱས་ནས། །རྡོ་རྗེ་ཐེག་པའི་ཉེ་ལམ་ཞིག །མ་འོངས་དུས་ན་འབྱུང་བར་འགྱུར། །ཞེས་པ་དང་། གསང་བ་འདུས་པའི་རྒྱུད་ཕྱི་མ་ལས། གཏི་མུག་ཞེ་སྡང་འདོད་ཆགས་ཀྱིས། །རྡོ་རྗེ་ལ་དགའ་རྟག་པར་གནས། །དེས་ན་སངས་རྒྱས་རྣམས་ཀྱི་ཐབས། །རྡོ་རྗེ་ཐེག་པ་ཞེས་བཤད་དོ། །ཞེས་སོ། །འདི་ལ་དོན་ལྔ་སྟེ། རྒྱུད་སྡེའི་དབྱེ་བ་དང་། བསྡུ་བ་དང་། ཁྱད་པར་དང་། གྲངས་ངེས་པ་དང་། ངེས་ཚིག་གོ །དང་པོ་ནི་དུས་ཀྱི་འཁོར་ལོའི་དགོངས་པ་རྒྱུད་སྡེ་སྟོང་ཕྲག་བདུན་ཅུ་རྩ་གཉིས་ཡིན་ནོ། །གསང་བ་འདུས་པའི་དགོངས་པས་རྒྱུད་སྡེ་ལྔ་ལས་དབྱེ་བའི་སྟོང་ཕྲག་སུམ་ཅུ་རྩ་བཞི་སྟེ། ཡེ་ཤེས་རྡོ་རྗེ་ཀུན་ལས་བཏུས་པའི་རྒྱུད་ལས། བཅོམ་ལྡན་འདས་རྣལ་འབྱོར་ཆེན་པོའི་རྒྱུད་དང་། གཉིས་ཀའི་རྒྱུད་དང་། སྤྱོད་པའི་རྒྱུད་དང་། བྱ་བའི་རྒྱུད་དང་། རྟོག་པའི་རྒྱུད་ཀྱི་ཚད་ཅི་ལགས། བཀའ་སྩལ་པ། རྣལ་འབྱོར་ཆེན་པོའི་རྒྱུད་སྟོང་ཕྲག་བཅུ་གཉིས་སོ། །གཉིས་ཀའི་རྒྱུད་སྟོང་ཕྲག་དྲུག་གོ །སྤྱོད་པའི་རྒྱུད་སྟོང་ཕྲག་བརྒྱད་དོ། །བྱ་བའི་རྒྱུད་སྟོང་ཕྲག་བཞིའོ། །དེ་དག་ནི་སྟོང་ཕྲག་སུམ་ཅུ་རྩ་བཞི་སྟེ། ཀ་ཁ་ག་གྷ་ང་། ཙ་ཚ་ཛ་ཛྷ་ཉ། ཊ་ཋ་ཌ་ཌྷ་ཎ། ཏ་ཐ་ད་དྷ་ན། པ་ཕ་བ་བྷ་མ། ཡ་ར་ལ་ཝ། ཤ་ར་ས་ཧ་ཀྵ། འདི་དག་གི་མིང་གི་མཐའ་མ་རྣམས་ཡིན་ཏེ་ཞེས་བཤད་པས། ཀཱ་ལིའི་ཡི་གེ་རེ་རེས་མིང་གི་མཐའ་བྱས་པའི་རྒྱུད་སྡེ་སྟོང་ཕྲག་རེའོ། །ཀྱེའི་རྡོ་རྗེའི་དགོངས་པ་རྒྱུད་སྡེ་བཞི་ཡིན་ཏེ། གུར་ལས། དམན་པ་རྣམས་ལ་བྱ་བའི་རྒྱུད། །བྱ་མིན་རྣལ་འབྱོར་དེ་ལྟག་ལ། །སེམས་ཅན་མཆོག་རྣམས་རྣལ་འབྱོར་རྒྱུད། །རྣལ་འབྱོར་ཆེན་པོ་དེ་ལྟག་གོ །ཞེས་བཤད་དོ། །གཉིས་པ་བསྡུས་པ་ལ་སྟོང་ཕྲག་བདུན་ཅུ་རྩ་གཉིས་ནི་རྣལ་འབྱོར་ཆེན་པོར་འདུས་སོ། །སྟོང་ཕྲག་སུམ་ཅུ་རྩ་བཞི་ནི་ལྔར་འདུས་ཤིང་། དེ་ཡང་བཞིར་འདུ་སྟེ་རྟོག་པའི་བཞི་པོ་ལས་འཕྲོས་པའི་དུམ་བུའོ། །གསུམ་པ་ཁྱད་པར་ལ་གཉིས་ལས། ལྔར་ཕྱེ་བའི་ཁྱད་པར་ནི་ཡེ་ཤེས་རྡོ་རྗེ་ལས། སྨན་དང་སྦྱིན་སྲེག་དང་ཕྱེ་མ་དང་མིག་སྨན་དང་རྐང་མགྱོགས་ལ་སོགས་པའི་དངོས་གྲུབ་ཆེན་པོ་བརྒྱད་ནི་རྟོག་པའི་རྒྱུད་དོ། །འཇིགས་པར་དམིགས་ཤིང་ཤིན་ཏུ་གཙང་སྦྲ་བྱེད་པ་དང་། ཡེ་ཤེས་སེམས་དཔའི་བདེ་བ་མེད་པ་དང་། བདག་ཉིད་ལྷའི་ང་རྒྱལ་མེད་པ་དང་། རྨད་དུ་བྱུང་བའི་སྤྱོད་ཡུལ་དང་། རྐྱེན་གྱི་རྒྱུ་རྟོག་པ་རབ་ཏུ་སྤྱོད་པས་སྒྲུབ་པར་བྱེད་པ་ནི་བྱ་བའི་རྒྱུད་དོ། །ལས་ཀྱི་བྱ་བ་སྣ་ཚོགས་ཕྱག་རྒྱ་ཆེན་པོར་སྒྲུབ་པར་བྱེད་པ་དང་། ཕྱག་རྒྱ་དམིགས་པའི་མཚན་ཉིད་རབ་ཏུ་སྤྱད་པས་སྒྲུབ་པར་བྱེད་པ་ནི་སྤྱོད་པའི་རྒྱུད་དོ། །རིག་པ་དང་ལྷ་མོ་རྣམས་ཀྱིས་ལྷན་ཅིག་དཀྱིལ་འཁོར་འཁོར་ལོ་བསྐོར་ཏེ། དེ་ལས་བྱུང་བའི་བསྒྲུབ་པ་དེ་ཁོ་ན་ཉིད་རྣམ་པ་བཅུ་རབ་ཏུ་སྤྱད་དེ། སྒྲུབ་པར་བྱེད་པ་གཉིས་ཀའི་རྒྱུད་དོ། །དོན་དམ་པའི་བདེན་པ་ལས་རང་བྱིན་གྱིས་བརླབ་པའི་རིམ་པས་ལངས་ཏེ། འདོད་ཆགས་ལས་བྱུང་བའི་བྱང་ཆུབ་ཀྱི་གནས་རབ་ཏུ་བསྟན་པའི་ཕྱིར། བཙུན་མོའི་འཁོར་གྱི་དབུས་སུ་འཁོར་ལོས་སྒྱུར་བའི་གཟུགས་ཀྱི་བདེ་བ་ཆེན་པོའི་ཏིང་ངེ་འཛིན་གྱིས་བཙུན་མོའི་བྷ་ག་ལ་ཡང་དག་པར་བཞུགས་ཏེ། འཇིག་རྟེན་གྱི་སྤྱོད་པ་དང་འགལ་བ་རྨད་དུ་བྱུང་བའི་རྡོ་རྗེའི་ཚིག་གིས་བསྒྲུབ་པར་བྱའོ་ཞེས་པ་ནི་རྣལ་འབྱོར་གྱི་རྒྱུད་ལ་བཞུགས་སོ་ཞེས་པ་ཡིན་ནོ། །བཞིར་ཕྱེ་བའི་ཁྱད་པར་ལ་དབང་དང་ལམ་མོ། །དབང་ནི་ཡེ་ཤེས་ཐིག་ལེ་ལས། ཆུ་དང་དེ་བཞིན་ཅོད་པན་དབང་། །བྱ་བའི་རྒྱུད་ལ་རབ་ཏུ་གྲགས། །རྡོ་རྗེ་དྲིལ་བུ་དེ་བཞིན་མིང་། །སྤྱོད་པའི་རྒྱུད་ལ་རབ་ཏུ་གྲགས། །ཕྱིར་མི་ལྡོག་པ་སློབ་དཔོན་དབང་། །རྣལ་འབྱོར་རྒྱུད་ལས་བཤད་པ་ཡིན། །རྣལ་འབྱོར་མ་ཡི་རྒྱུད་དུ་ནི། །གསང་བ་ཤེས་རབ་ཡེ་ཤེས་དང་། །ཤེས་རབ་ཡེ་ཤེས་ཆེན་པོའོ། །ཞེས་གསུངས་སོ། །ལམ་ནི་བྱ་བའི་རྒྱུད་དུ། དམ་ཚིག་ཡེ་ཤེས་རྡོ་རྗེ་འཕངས་ཏེ། རྗེ་བོ་ཉིད་དུ་ཉེ་བར་གནས། །ཞེས་སོ། །སྤྱོད་པར་གྲོགས་པོའི་ཚུལ་ཏེ། །གྲོགས་པོ་ཉིད་དུ་ཉེ་བར་གནས། །ཞེས་སོ། །རྣལ་འབྱོར་ལ་ཡེ་ཤེས་འབྱིན་འཇུག་གི་ཚུལ་དེ་དེ་བཞིན་གཤེགས་པ་ཚད་མེད་པ་དང་སེམས་ཅན་ཚད་མེད་དུ་བསྒྲུབས་ནས་སླར་གཤེགས་པར་བཤད་དོ། །རྣལ་འབྱོར་ཆེན་པོར་གཉིས་སུ་མེད་དེ། མདོར་ན་ཕུང་པོ་ལྔ་རྣམས་ནི། །རྒྱལ་བ་ལྔར་ནི་རབ་ཏུ་གྲགས། །ཞེས་པ་དང་། གཟུགས་ཕུང་རྡོ་རྗེ་མ་ཡིན་ཏེ། །ལ་སོགས་པ་དང་། གནས་དེ་རྣམས་སུ་དཔའ་བོ་ནི། །རྩ་ཡི་གཟུགས་སུ་ཡང་དག་གནས། །ལ་སོགས་པའོ། །བཞི་པ་གྲངས་ངེས་པ་ལ་བཞི་ལས་སྟོང་ཕྲག་བདུན་ཅུ་རྩ་གཉིས་ནི་རྡོ་རྗེའི་ལུས་ལ་རྩ་དེ་སྙེད་ཡོད་པ་ལ་དགོངས་ཏེ། རྡོ་རྗེ་ཕྲེང་བ་ལས། སྟོང་ཕྲག་ཉི་ཤུ་རྩ་བཞི་ནི། །ཁྲག་འབབ་པར་ནི་ཤེས་པར་བྱ། །སྟོང་ཕྲག་ཉི་ཤུ་རྩ་བཞི་ནི། །བྱང་ཆུབ་སེམས་ནི་རབ་ཏུ་འབབ། །སྟོང་ཕྲག་ཉི་ཤུ་རྩ་བཞི་ནི། །རླུང་རྒྱུ་རབ་ཏུ་ཤེས་པར་བྱ། །ཞེས་སོ། །སྟོང་ཕྲག་སུམ་ཅུ་རྩ་བཞི་ནི་ཀཱ་ལི་སུམ་ཅུ་རྩ་བཞིས་མཐའ་བརྟེན་པའོ། །ལྔར་ངེས་པ་ནི་སྒྲུབ་བྱེད་ཆོ་ག་མི་འདྲ་བ་ལྔའི་དབང་གིས་གོང་དུ་བཤད་པ་བཞིན་ནོ། །བཞིར་ངེས་པ་ལ་བཞི་ལས། ཕྱི་རོལ་པའི་གདམས་ངག་བཞི་གཟུང་བའི་ཕྱིར་ངེས་ཏེ། དེའང་འདོད་ཆགས་ཅན་ལྷ་ཆེན་པོའི་རྗེས་སུ་འབྲངས་ནས་འདོད་ཆགས་ཆོས་སུ་སྨྲ་སྟེ། གཽ་ཏཾ་བུད་མེད་མེ་ཡིན་ཏེ། །དེ་ཡི་ཉེ་གནས་ཐབ་ཁུང་ཡིན། །ཞེས་སོ། །དེ་རྗེས་སུ་གཟུང་བའི་ཕྱིར་རྣལ་འབྱོར་ཆེན་པོ་སྟེ། གསང་འདུས་ལས། བུད་མེད་གཟུགས་དང་མདངས་བཟང་བ། །ལོ་གངས་བཅུ་དྲུག་ལོན་པ་ལ། །བྱིན་གྱི་བརླབ་ཀྱིས་གནས་གསུམ་གྱི། །དབེན་པར་མཆོད་པ་རབ་ཏུ་བརྩམ། །ཞེས་སོ། །ཞེ་སྡང་ཅན་ཁྱབ་འཇུག་གི་རྗེས་སུ་འབྲངས་ནས་འཚེ་བ་ཆོས་སུ་སྨྲ་སྟེ། རྒྱལ་རིགས་ལ་ནི་རྒྱལ་རིགས་དང་། །བྲམ་ཟེ་འདོད་པས་བྲམ་ཟེ་བསད། །ཅེས་སོ། །དེའི་ཆེད་དུ་སྤྱོད་པའི་རྒྱུད་དེ། མངོན་བྱང་ལས། ཨེ་མ་ཧོ་གསོད་པ་འདི་ནི་བཟང་། །བསད་པས་བྱང་ཆུབ་ཐོབ་པར་བྱེད། །ཅེས་སོ། །གཏི་མུག་ཅན་ཚངས་པའི་རྗེས་སུ་འབྲངས་ནས་གཙང་སྦྲ་ཆོས་སུ་སྨྲ་སྟེ། འདག་ཆལ་དག་གིས་བསྒོས་པའི་གོས། །དྲི་མ་མེད་པར་གྱུར་པ་བཞིན། །ལུས་ལ་མཆོད་སྦྱིན་གྱིས་བསྒོས་ལ། །འབབ་སྟེགས་བཀྲུས་པ་དེ་ཡིས་འདག །ཅེས་སོ། །དེའི་ཆེད་དུ་བྱ་བ་སྟེ། ལེགས་པར་གྲུབ་པ་ལས། ཁྲུས་བྱས་གཙང་ཞིང་གཟུང་བྱ་སྟེ། །བཀྲ་ཤིས་ངོ་མཚར་དག་བྱས་ནས། །བསྒྲུབ་པའི་རྫས་ནི་ཡོངས་སུ་གཟུང་། །ཞེས་སོ། །གསུམ་ཀ་ལ་མོས་པའི་གསུམ་ཀ་ཆོས་སུ་སྨྲ་བའི་ཆེད་དུ་རྣལ་འབྱོར་གྱི་རྒྱུད་གསུངས་ཏེ། སཾ་གྲ་ཧ་ལས། འདོད་ཆགས་ཅན་གྱི་དོན་དུ་རྡོ་རྗེ་དབྱིངས་ཀྱི་དུམ་བུ། ཞེ་སྡང་ཅན་གྱི་དོན་དུ་ཁམས་གསུམ་རྣམ་རྒྱལ། གཏི་མུག་ཅན་གྱི་དོན་དུ་འགྲོ་འདུལ། སེར་སྣ་ཅན་གྱི་དོན་དུ་ཐམས་ཅད་གྲུབ་པའི་དུམ་བུ་གསུངས་སོ། །འདོད་ཁམས་ཀྱི་གང་ཟག་བཞི་རྗེས་སུ་གཟུང་བའི་ཕྱིར་ཡང་བཞིར་ངེས་ཏེ། སཾ་པུ་ཊ་ལས། དགོད་དང་བལྟ་དང་ལག་བཅངས་དང་། །གཉིས་གཉིས་འཁྲིག་པའི་བྱེ་བྲག་གིས། །སྲིན་བུའི་ཚུལ་གྱིས་རྒྱུད་བཞི་ཡིན། །ཞེས་སོ། །དེ་ལ་བལྟས་པས་ཚིམ་པའི་ཆེད་དུ་བྱ་བ་སྟེ། རྡོ་རྗེ་གཙུག་ཏོར་ལས། དཀྱིལ་འཁོར་ལྷ་རྣམས་ཐམས་ཅད་ནི། །དཀར་པོ་རས་ལ་རྟག་གནས་ཤིང་། །ཕོ་ཡང་མོ་ལ་ལྟ་བ་དང་། །མོ་ཡང་ཕོ་ལ་ལྟ་བ་བྲི། །ཞེས་སོ། །དགོད་པས་ཚིམ་པའི་དོན་དུ་སྤྱོད་པས་ཏེ། མངོན་བྱང་ལས། མགོན་པོ་རལ་པའི་ཐོར་ཚུགས་ཅན། །ཕོ་ཉ་རྣམས་ཀྱིས་ཡོངས་སུ་བསྐོར། །བཞིན་ནི་བག་ཙམ་འཛུམ་པ་བྲི། །ཞེས་སོ། །ལག་བཅངས་ཀྱིས་ཚིམ་པའི་དོན་དུ་རྣལ་འབྱོར་གྱི་རྒྱུད་གསུངས་ཏེ། རྡོ་རྗེ་རྩེ་མོ་ལས། དེ་ཡི་གཡོན་ལོགས་ལྷ་མོ་ནི། །འཛུམ་བཅས་ཟླ་བའི་འོད་མངའ་བ། །ཀུན་ཏུ་རྣམ་པར་བལྟ་བས་ཏེ། །བཅོམ་ལྡན་འདས་ཀྱི་ཕྱག་གིས་འཇུས། །ཞེས་སོ། །དབང་པོ་གཉིས་སྦྱོར་གྱིས་ཚིམ་པའི་དོན་དུ་རྣལ་འབྱོར་ཆེན་པོ་སྟེ། གསང་འདུས་ལས། བུད་མེད་གཟུགས་བཟང་ལ་སོགས་དང་། །ཀྱེ་རྡོར་ལས། བོལླ་ཀཀྐོ་ལ་སྦྱོར་བས། །དེ་ཡི་བདེ་བ་ཤེས་པར་འགྱུར། །ཞེས་དང་། འཁོར་ལོ་སྡོམ་པ་ལས། དབང་གཉིས་སྙོམས་པར་འཇུག་པ་ལས། །སྙོམས་པར་འཇུག་པའང་དེ་ཉིད་འཛིན། །ཞེས་སོ། །མིའི་རིགས་བཞི་རྗེས་སུ་གཟུང་བའི་ཆེད་དུ་ཡང་བཞིར་ངེས་ཏེ། རྡོ་རྗེ་ས་བོན་ལས། བྲམ་ཟེ་རྗེའུ་རྒྱལ་རིགས་དང་། །དམངས་རིགས་རྗེས་སུ་གཟུང་བའི་ཕྱིར། །རྡོ་རྗེ་འཛིན་པ་ཉིད་ཀྱིས་ནི། །རྒྱུད་སྡེ་རྣམ་པར་བཞིར་བཤད་དོ། །ཞེས་སོ། །དབང་པོ་མཆོག་དམན་བཞི་རྗེས་སུ་གཟུང་བའི་ཕྱིར་ཡང་བཞིར་ངེས་ཏེ། གུར་ལས། དམན་པ་རྣམས་ལ་བྱ་བའི་རྒྱུད། །ཅེས་པ་ལ་སོགས་པ་གོང་དུ་བཤད་དོ། །དེ་ལ་བྱ་བའི་རྒྱུད་ནི་ཕྱི་ལུས་ངག་གི་བྱ་བ་སྟོན་པ་སྟེ། དེ་ལ་གསུམ། སྤྱི་རྒྱུད་ནི་གསང་བ་སྤྱི་རྒྱུད་དམ། དཔུང་བཟང་ལ་སོགས་པའོ། །བྱེ་བྲག་ལ་སྐུའི་རྡོ་རྗེ་གཙུག་ཏོར། གསུང་གི་ཨ་མོ་གྷ་པཱ་ཤ། ཐུགས་ཀྱི་རིག་པ་མཆོག་ལ་སོགས་པའོ། །འཕྲོས་པ་ནི། སྐུ་ལས་འཕྲོས་པ་གཙུག་ཏོར་རྣམ་རྒྱལ། གསུང་ལས་འཕྲོས་པ་དོན་ཡོད་ཞགས་པའི་རྟོག་པ། ཐུགས་ལས་འཕྲོས་པ་རྡོ་རྗེ་རྣམ་འཇོམས་ལ་སོགས་པའོ། །སྤྱོད་པའི་རྒྱུད་ནི་ཕྱི་ལུས་ངག་བྱ་བའི་རྒྱུད་དང་མཐུན་ཞིང་། ཏིང་ངེ་འཛིན་རྣལ་འབྱོར་གྱི་རྒྱུད་དང་མཐུན་པ་སྟེ། ཕྱག་ན་རྡོ་རྗེ་དབང་བསྐུར་བ་ལ་སོགས་པའོ། །རྣལ་འབྱོར་གྱི་རྒྱུད་ནི་སེམས་ཀྱི་ཏིང་ངེ་འཛིན་སྟོན་པ་སྟེ། དེ་ཉིད་འདུས་པ་ལ་སོགས་པའོ། །རྣལ་འབྱོར་ཆེན་པོའི་རྒྱུད་ནི་ཐབས་ཤེས་རབ་ཟུང་འཇུག་ཏུ་སྟོན་པ་སྟེ། རྣལ་འབྱོར་ཐབས་ཀྱིས་མ་ཡིན་ལ། །ཤེས་རབ་ཀྱིས་ཀྱང་རྣལ་འབྱོར་མིན། །ཐབས་དང་ཤེས་རབ་ཟུང་འཇུག་པ། །རྣལ་འབྱོར་ཞེས་ནི་བཤད་པ་ཡིན། །ཞེས་སོ། །དེ་ལ་གསུམ་ལས། ཕའི་རྒྱུད་ནི་གསང་བ་འདུས་པ་ལ་སོགས་པའོ། །མའི་རྒྱུད་ནི་མ་ཧཱ་མཱ་ཡ་ལ་སོགས་པའོ། །གཉིས་སུ་མེད་པའི་རྒྱུད་ནི་དུས་ཀྱི་འཁོར་ལོ་ལ་སོགས་པའོ། །ལྔ་པ་ངེས་ཚིག་ནི། ཅིའི་ཕྱིར་རྒྱུད་ཅེས་བྱ་ཞེ་ན། གཞི་ལམ་འབྲས་བུ་གསུམ་དབྱིངས་རང་བཞིན་གྱིས་རྣམ་པར་དག་པའི་རྒྱུད་ཡིན་པས་རྒྱུད་ཅེས་བྱ་སྟེ། གསང་བ་འདུས་པའི་རྒྱུད་ཕྱི་མ་ལས། རྒྱུད་ནི་རྒྱུན་ཞེས་བྱ་བར་གྲགས། །ཞེས་དང་། རྡོ་རྗེ་རྩེ་མོ་ལས། རྒྱུད་ནི་རྒྱུན་ཆགས་ཞེས་བྱ་སྟེ། །འཁོར་བ་རྒྱུད་དུ་འདོད་པ་དེ། །མྱ་ངན་འདས་པ་རྒྱུད་ཕྱི་མ། །ཞེས་སོ། །གཞན་ཡང་རྡོ་རྗེ་ཐེག་པའི་གཞུང་ལུགས་ལ་རྒྱུད་སྣོད་དུ་རུང་བར་བྱེད་པའི་ཐབས་དང་། སྣོད་དུ་རུང་བའི་གང་ཟག་སྨིན་པར་བྱེད་པའི་ཆོ་ག་དང་། སྨིན་པའི་གང་ཟག་གིས་ལམ་ཉམས་སུ་བླང་བའི་རིམ་པ་དང་། ལམ་མཐར་ཐུག་པ་ལས་འབྲས་བུ་སྐུ་གསུམ་འགྲུབ་པའི་ཚུལ་ལ་བརྟེན་ནས་རྒྱས་པར་བཤད་དུ་ཡོད་མོད་ཀྱི། འོན་ཀྱང་སྐབས་འདིར་འདི་ཙམ་ཞིག་བཀོད་པ་ཡིན་ནོ། །འཇིག་རྟེན་ཕལ་པའི་ཚུལ་དང་དྲང་སྲོང་སེར་སྐྱ་སོགས། །ལམ་ཚོལ་ལམ་ལས་གོལ་བ་མུ་སྟེགས་རྣམས་ཀྱི་ལུགས། །ཐོས་སྒྲོགས་བསེ་རུ་རིག་ཙམ་སྨྲ་དང་སྤྲོས་བྲལ་སྟོན། །རྨད་དུ་བྱུང་བའི་ཐབས་མཆོག་རྡོ་རྗེ་ཐེག་པའི་གཞུང་། །ཤེས་བྱ་ཀུན་གྱི་གནས་ལུགས་དང་། །རང་གཞན་གཞུང་ལ་མཁས་བྱའི་ཕྱིར། །ལེགས་བཤད་འདི་ནི་ལེགས་པར་བཤད། །ལེགས་བཤད་ལེགས་པར་སྦྱར་བའི་དགེ་བ་གང་ཡིན་པ། །ཕུན་སུམ་ཚོགས་པའི་འབྱུང་གནས་རྒྱལ་བའི་བསྟན་པ་དང་། །ཕུན་ཚོགས་དགེ་ལ་སྤྱོད་པའི་སོ་སྐྱེ་འཕགས་པའི་ཚོགས། །རྟག་ཏུ་ཕུན་སུམ་ཚོགས་པས་བརྒྱན་པའི་ཆེད་དུ་ཡིན། །བསོད་ནམས་འདི་ཡིས་ཤཱཀྱ་ཡི། །བསྟན་པ་རིན་ཆེན་འཇིག་རྟེན་འདིར། །ཡུན་རིང་གནས་ཤིང་སེམས་ཅན་རྣམས། །ཐམས་ཅད་མཁྱེན་པ་ཐོབ་པར་ཤོག །གཞུང་ལུགས་ལེགས་པར་བཤད་པ་ཞེས་བྱ་བ་འདི་ས་སྐྱ་པཎྜི་ཏས་ལིང་ཆུ་རྩེའི་ཁབ་ཀྱི་གཙུག་ལག་ཁང་དུ་སྦྱར་བ་རྫོགས་སོ།། །། ༈ གུ་རུས་དཔར་རྩ་སྤེལ་བའོ།།